Tutvustatava strateegia esitajad olid Francis Crick (jah, seesama nobelist) ja Christof Koch 1990ndate alguses. Nad pakkusid välja, et esimese sammuna ei tule mitte pikalt veini juues (ja tugitoolis istudes) jahvatada selle üle, kuidas midagi subjektiivset üldse ajus tekkida saab, vaid leida teaduslike katsete abil teadvuse neuronaalsed korrelaadid (TNK; neural correlates of consciousness, NCC). teadvuse neuronaalne korrelaat on minimaalne ajumehhanismide kogum, mis on piisav mingi teadvusliku kogemuse jaoks. põhimõtteliselt ütlevad nad, et kui me leiaksime TNK banaani (või mõne muu objekti) teadvustatud nägemise kohta, siis me oleksime teinud esimese olulise sammu. kui me suudaksime karakteriseerida, millised neuronid, millises ajupiirkonnas, kuidas ja kui pikalt peavad olema aktiivsed, et tekiks teadvustatud kujutis banaanist, siis oleksime leidnud TNK ja võiksime astuda edasi.